EH Bildu Nafarroa talde parlamentarioari atxikiriko foru parlamentari Adolfo Aráiz Flamarique jaunak informazio eskaera egin du (PES-00105), non honako informazio hau eskatzen baitio Nafarroako Gobernuari:

1. **Nafarroako Gobernuak ba al daki, hala adierazi zaiolako, zergatik izan den urtebete baino gehiagoko atzerapena Bide, Ubide eta Portuetako Ingeniarien Elkargoari egindako enkarguan itundutako epean, Esako presa handitzeko segurtasunaren inguruko irizpen bat prestatzekoan?**
2. **Trantsizio Ekologikorako Ministerioak eman al dio Nafarroako Gobernuari Esako presa handitzeko proiektuko obren segurtasunari buruzko segurtasunaren gaineko amaierako irizpena, kudeaketako aginduan jasotzen zena? Baiezkoan, noiz eman zitzaion?**

Nafarroako Gobernua eta Ebroko Konfederazio Hidrografikoa, beren eginkizunetan jardunez, elkarrizketa ireki eta arina izaten ari dira Esako urtegiaren segurtasunari buruz, handitzeko obren nondik norakoari buruz eta eskuin ertzeko mazelaren segimenduaren eta hobekuntza-jarduketen proiektuari buruz.

Etengabeko komunikazio horren ildoan, eta bi erakundeek hartutako konpromisoen indarrez, iragan otsailean Nafarroako Gobernuak Esako mazelaren segimenduari buruzko azken txostenaren berri izan zuen, Ebroko Konfederazio Hidrografikoak helarazita. Txosten hori egiteko 2020ko azarotik 2022ko urtarrilera bitarteko erregistroak erabili dira.

Segimendurako etenik gabe bildutako datuak aztertzen dituen txosten horrek beste behin ere berretsi du normaltasun egoera, eta adierazi du ez dela inolako aldaketarik izan, ez aurreko txostenen aldean, ez kontrolgune ugarietan etenik gabe egindako neurketetako datuen aldean..

Txosten osoa kontsultatzen ahal da Ebroko Konfederazio Hidrografikoaren webgunean:

<https://www.chebro.es/-/el-nuevo-informe-de-seguimiento-de-la-ladera-de-yesa-navarra-que-analiza-los-datos-recogidos-en-continuo-para-su-seguimiento-confirma-de-nuevo-la-situaci%C3%B3n-de-normalidad>

EH Bildu talde parlamentarioaren galderan aipatzen den irizpenaz, hau da, Bide, Ubide eta Portuetako Ingeniarien Elkargoari eskatutako txostenaren amaierako irizpenaz, Nafarroako Gobernuak ez du inolako informaziorik jaso, eta hura noiz amaituko zain dago.

Hori guztia da jakinarazteko dudana.

Hori guztia jakinarazten dut, Nafarroako Parlamentuko Erregelamenduaren 194. artikulua betez.

Iruñean, 2022ko apirilaren 20an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía